Accipiter gentilis

L**'azor** ( (L., 1758)), tamién dito **esparvero perdiguero** u **esparvero gran**, ye un au de presa de mida meyana d'a familia Accipitridae. Anque en aragonés diz que un d'os nombres mas extensos ye esparvero perdiguero, no se tracta d'un verdader esparver y no ye si que parient remoto d'os esparvers propiament ditos.

O plumache d'ista especie ye caracteristicament griso per alto en os adultos, con a tripa y partes mes baixas d'o cuerpo de color blanca plena de rayetas horizontals de color negra. En os eixemplars inmaduros, ixas mesmas rayetas i son mas discontinuas, estando marrons fuscas y eventualment presentando-se como malletas marrons y mes a sobén verticals, con o fundo de tot per debaixo de l'animal marrón claret per cuentas de blanco. Asinas, os azors chóvens se fan fácils ta destinguir d'os adultos. Toz os eixemplars tienen una francha clara per alto d'os uellos que, en chunto con os iris naranchas u royos éls fan destinguidors d'os suyos parients os falcons.

Como altras especies d'o chenero *[[Accipiter]]*, os azors cazan en a selva (las menos vegadas en espacios ubiertos), y per as alas que tienen mes curtas y d'extremos arronchadez que no en altras aus de presa, son maniobradors y hábils volando per entre a vechetación. Como en a suya parient l*'[[Accipiter nisus]]*, l'azor tiene predilección per os muixons y os radedors.

Habitan per tot Europa, dende Escandinavia dica las costas mediterranias, anque en a Peninsula Iberica ye un animal exquivo y poco numeroso, estando mes frequent en as selvas d'o norte, de clima mes humedo y d'influencia atlantica, y tansament present en as selvas xerofilas de tipo mediterranio. No s'ha puesto documentar a suya presencia en as Islas Balears.

## Nombre popular
En Aragón pareix que i predomina o nombre "azor", de radiz latina (*acceptor*) y homologo con altras luengas romances d'a Peninsula, como o castellano (*azor*), l'astur-leyonés (*azor*) y o galaicoportugués (*açor*), per el que puede considerar-se un termino de distribución plenament iberorromance occidental. Manimenos, en bels puntos de l'aria aragonesofona d'a Comunidat Autonoma, se i documenta como forma popular "esparvero perdiguero" en a Perdiguera y Salas Altas (Semontano de Balbastro), en Solipueyo (val d'a Fueva) y Buerba (val de Vio) en Sobrarbe, y en Esdolomada (Baixa Ribagorza), con una curiosa distribución que, per casualidat u no, cubre cualques comarcas de l'aria oriental, y que clarament s'alinia con a denominación popular de bellas altras especies, parients de luent d'istes animals, en o chenero *[[Buteo]]*, anque fendo-les un aprecio como si se les atribuise d'estar cazadors habituals (u cosa asinas) de perdices.

En bellas publicacions, a demés, se i cita como nombre popular en Aragón a forma "astor", que coincide con a fonetica d'ista parola en catalán per el que podría estar un termino que no s'hese documentato so que en municipios catalanofonos de l'aria oriental.

## Imáchens

Imachen:Acc Sonnenallee.jpg|Eixemplar choven pre-adulto, con a color terrosa
Imachen:Accipiter gentilis -upper body-8a.jpg
Imachen:Hønsehauk.jpg|Eixemplar choven en o suelo
File:Accipiter gentilis 1672.ogv|Video d'una captura
Imachen:Gressoney-Saint-Jean-Museo-IMG 1819.JPG|Adulto disecato
Imachen:Acc nest.jpg|Aligons en o niedo.
Imachen:Hawks nest.jpg|Niedo alto en un favo
Accipiter gentilis MHNT.ZOO.2010.11.84.2.jpg |Museum specimen 


## Notas


## Referencias

## Se veiga tamién
* *[[Accipiter]]*.
** *[[Accipiter nisus]]*.
* Alica.
* *[[Buteo]]*.
* Falcón.
* Ciquilín.
* Bubón.
* Babieca.

## Vinclos externos

*  Información de l'azor.